Ons bly glo dat dit beter sal gaan | Netwerk24
Ons bly glo dat dit beter sal gaan
Deur Johan Wepener, Durbanville 12 Oktober 2018 00:01
Na aanleiding van ds. Dawie Botes se brief (03.10) waarin hy aantoon dat pres. Cyril Ramaphosa kort onlangs ‘n leuen oor plaasmoorde vertel het.
Ja dominee, u is heeltemal reg. Wat my verder pla is dat pres. Ramaphosa sedert 1995 oor en oor ekonomies bemagtig is, in só n mate dat hy ‘’n miljardêr geword het. Moes hy nie , byvoorbeeld toe sy bemagtiging die R50 miljoen-kerf verbygesteek het, die bemagtigers versoek om op te hou om hom te bemagtig nie? Hoe banaal ekonomies bemagtig wou hy dan word?
Was daar nie ‘n etiese plig op hom om op n stadium te sê, hokaai, ek het nou genoeg, gee vir hulle wat niks het nie? Is dit nie die ware doel met ekonomiese bemagting nie, dat die bemagtiging oor ‘n wye spektrum onbemagtendes strek.
Die ander aspek wat my pla is dat hy die laaste jare geweet het van staatskaping en enorme bedrog en diefstal van die land se geld en hy het, sover ek weet, niks daaraan gedoen nie. Erger nog, hy was jare en jare die voorsitter van die ANC-liggaam wat kaderontplooiing geörkestreer het, en, soos ons almal weet, met katastrofiese gevolge.
Daar is een ligpunt. Zuma was ‘n misoes van sodanige enorme omvang en intensiteit dat Ramaphosa inderdaad soos ‘n oulike president voorkom, vol belofte ten spyte van die tekortkominge.
Ons arme land is so erg verwoes dat ek , ten spyte van alles, styf duim vashou dat ons nuwe president sukses behaal. Met bykans verwagtinglose blymoedigheid hou ons almal aan met glo dat dit dalk tog eendag sal beter gaan.